SKRIFTLIG FORESPØRGSEL E-0036/02

af Luciano Caveri (ELDR) til Kommissionen

(23. januar 2002)

Om: Anvendelse af ordet bjergområder i landbrugsprodukter

Den italienske lov nr. 97 af 31. december 1994 om nye bestemmelser for bjergområder fastsatte i artikel 15 en række foranstaltninger, som skulle gøre det muligt i forbindelse med fødevareprodukter at benytte betegnelsen produceret i italienske bjergområder. Denne bestemmelse blev ophævet efter intervention fra Europa-Kommissionen, da den ikke var i overensstemmelse med BOB- og BGB-systemerne i henhold til fællesskabsbestemmelserne.

I Frankrig er der for nylig med lovforordning 2000-1231 af 15. december 2000 fastsat bestemmelser om anvendelse af ordet bjergområder i fødevareprodukter efter tilladelse fra Kommissionen.

Kan Kommissionen på denne baggrund oplyse følgende:

- adskiller de to nævnte lovbestemmelser sig fra hinanden og i hvilket omfang?

- hvilke ændringer skal Italien foretage i loven fra 1994, for at fællesskabsmyndighederne ikke har noget at udsætte på dens retmæssighed?

Svar afgivet på Kommissionens vegne af Franz Fischler

(21. februar 2002)

I Pistre-dommen af 7.5.1997 (forenede sager C-321 til C-324/94) påpegede Domstolen, at den i disse sager anfægtede franske lovgivning, hvorefter betegnelsen montagne kun måtte anvendes for produkter, der var fremstillet på fransk område på grundlag af franske råvarer, var en overtrædelse af EF-traktatens artikel 28. Domstolen fandt nemlig, at alle landbrugsprodukter og levnedsmidler fra andre medlemsstater, der opfylder de prædefinerede kvalitative krav, skulle have adgang de jure og de facto til denne betegnelse.

Med henblik på at efterkomme ovennævnte dom meddelte de franske myndigheder i henhold til proceduren i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(1) Kommissionen et udkast til dekret, hvorefter betegnelsen montagne fremover kunne anvendes for alle fællesskabsprodukter med oprindelse i et bjergområde som omhandlet i artikel 18 i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2). Men da dette udkast i sin første udformning indeholdt en forhåndsgodkendelsesprocedure, som viste sig de facto ikke at kunne anvendes på produkter fra andre medlemsstater, ændrede de franske myndigheder som følge af Kommissionens formelle indvendinger artikel 1 i det pågældende udkast for at begrænse godkendelsesproceduren til produkter med oprindelse i Frankrig. Den endelige udgave af udkastet blev vedtaget den 15.12.2000 som påpeget af det ærede parlamentsmedlem.

De italienske myndigheder havde forbeholdt betegnelsen produceret i italienske bjergområder produkter med oprindelse i italienske bjergområder, som var omfattet af en beskyttet oprindelsesbetegnelse eller en beskyttet geografisk betegnelse som omhandlet i Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(3). Kommissionen fandt imidlertid, at den individuelle beskyttelse af de pågældende produkter ikke retfærdiggjorde den ensidige indførelse af en sådan overordnet eksklusiv betegnelse. For hvis de italienske myndigheder også havde anmodet om registrering af betegnelsen produceret i italienske bjergområder i henhold til forordning (EØF) nr. 2081/92, ville det under ingen omstændigheder have været muligt at anvende de restriktive bestemmelser i denne forordnings artikel 2, der kræver en direkte forbindelse mellem produktets kvalitet eller kendetegn og dets specifikke geografiske oprindelse, på disparate kategorier af produkter med oprindelse i et abstrakt defineret geografisk område, således som det blev påpeget af Domstolen i præmis 35 ff. i ovennævnte Pistre-dom, der finder tilsvarende anvendelse.

(1) EFT L 204 af 21.7.1998.

(2) EFT L 160 af 26.6.1999.

(3) EFT L 208 af 24.7.1992.